Proteas het uiteindelik weer ’n T20-trofeeWiaan Mulder vier Andre Russell se paaltjie. Foto: Randy Brooks/AFP. Die Proteas het uiteindelik hul eerste T20-reekssege in ’n hele paar probeerslae behaal toe hulle die Wes-Indiese Eilande met 25 lopies in die laaste kragmeting van die toer geklop het. Kort nadat hy die loot gewen het en besluit het om eerste te kolf, is Temba Bavuma vir ’n nulletjie deur nog een van die Windies se immergroen-spelers – die 39-jarige Fidel Edwards – uitgehaal. Quinton de Kock (60 van 42 balle) het egter vir eens ’n goeie bondgenoot in Aiden Markram (70 van 48 balle) gevind en saam het hulle Suid-Afrika se skip na ’n veilige hawe gestuur met ’n aanvallende vennootskap van 128 lopies in 14 boulbeurte. Aiden Markram op die voorvoet. Foto: Randy Brooks/AFP. Maar Suid-Afrikaanse kolfvertonings kan deesdae met ’n onfikse 400 m-atleet vergelyk word: Dinge lyk baie belowend oor die eerste 200 m van die wedloop, maar hy verloor kwaai stoom hier teen die einde. Toe Markram in die 17de boulbeurt uitgehaal is, kon die res van die kolwers slegs 24 lopies bymekaar skraap om toe te sien dat die besoekers hul beurt op 168/4 eindig. Evin Lewis (52 van 34 balle) het oudergewoonte soos ’n vetgesmeerde blits weggetrek, maar ekonomiese boulwerk deur Tabraiz Shamsi (1/11) en Wiaan Mulder (2/31) het die lopiekrane toegedraai. Dan het Lungi Ngidi (3/32) ook paaltjies geneem, maar hy word egter steeds vir hopeloos te veel lopies geslaan. Die 25-jarige snelbouler het weliswaar 33 paaltjies in sy 21 internasionale T20-wedstryde vir die Proteas geneem, maar hy staan ’n gemiddeld van 9,44 lopies per boulbeurt af. Dit steek maar sleg by ekonomiese boulers soos ’n Shamsi (6,89) of ’n Dale Steyn (6,94) af. Ná ’n paar maer seisoene vir die Suid-Afrikaners op die T20-verhoog, sorg hierdie reeksoorwinning vir goeie momentum vir later vanjaar se internasionale skouspel in die Verenigde Arabiese Emirate. ’n Mens moet onthou dat die Windies immers die verdedigende Wêreldkampioen is. Dit is Temba Bavuma se eerste reekssege as die Proteas se witbalkrieketkaptein. Foto: Twitter. Quinton de Kock (Suid-Afrika): 255 lopies teen ’n gemiddeld van 51 en ’n treftempo van 141,66.